Nog 'n tragedie tref Kennedy-familie | Maroela Media
Die soektog na twee lede van die Kennedy-familie is eers gestaak nadat geen tekens van die ma en seun gevind kon word nie, het die Amerikaanse kuswag aangekondig.
Maeve Kennedy McKean (40), kleindogter van die Amerikaanse senator Robert F. Kennedy en kleinniggie van oudpres. John F. Kennedy, en haar agtjarige seun Gideon het vermoedelik verdrink in die Chesapeake Bay-monding in die Amerikaanse state van Maryland en Virginia.
Die kuswag het Donderdagaand inligting ontvang dat twee persone gesien is waar hulle in 'n kano sukkel om na die oewer terug te keer naby Herring Bay.
David McKean, Maeve se man, het aan The Washington Post gesê sy vrou en seun het omstreeks 16:00 Donderdag die kano in die monding uitgeroei om 'n bal te gaan kry wat in die water beland het, waarna hulle nie daarin kon slaag om terug te roei nie.
Kathleen Kennedy Townsend, Maeve se ma, het in 'n verklaring gesê haar dogter het haar lewe daaraan toegewy om die kwesbaarstes in die samelewing te help.
"Dit is met 'n diep hartseer dat ek die nuus oordra dat die soektog na my geliefde dogter Maeve en kleinseun Gideon van 'n reddingspoging na 'n herwinning verander het," het Townsend, voormalige goewerneur van Maryland, gesê.
Sjoe, dis omtrent ñ tragedie op tragedie vir die familie! Sterkte vir die familie wat agter gelaat is.
Dit klink darem vreemd dat haar man gesien het hoe hulle probeer roei maar nie gehelp het nie. Of die beriggewing is swak of hier is iets nie lekker aan die storie nie. Het sy nie dalk eerder van iets probeer wegroei nie?? Dis tog uiters tragies, n seuntjie van 8 jaar oud moes baie bang gewees het
Ek het jare terug gehoor dat daar n vloek op die Kennedy familie is. So as dit waar is, is hierdie gebeure nie n verrassing nie. Hulle moet hierdie vloek breek.